מספר פנימי: 2025170

הכנסת העשרים

**יוזמת:**  **חברת הכנסת** **ענת ברקו**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 פ/4995/20

הצעת חוק השיפוט הצבאי (תיקון – קביעת תסקיר מבחן לחיילים), התשע"ח–2018

|  |  |  |
| --- | --- | --- |
| הוספת סעיפים 34א עד 34ג | 1. | בחוק השיפוט הצבאי, התשט"ו–1955[[1]](#footnote-2), אחרי סעיף 34 יבוא: |
|  |  | "מינוי קציני מבחן | 34א. | הרמטכ"ל ימנה קציני מבחן בעלי הכשרה מקצועית וניסיון מתאימים. |
|  |  | תסקיר בכתב של קצין מבחן | 34ב. | (א) הורשע חייל, רשאי בית הדין הצבאי, לפני שיגזור את דינו, לדרוש תסקיר בכתב של קצין מבחן על כל אלה: |
|  |  |  |  |  |  |  | (1) עברו של הנאשם; |
|  |  |  |  |  |  |  | (2) מצבו המשפחתי של הנאשם עם פרטים מלאים ככל האפשר על הוריו, בן זוגו, ילדיו, אחיו ואחיותיו; |
|  |  |  |  |  |  |  | (3) מצבו הכלכלי של הנאשם; |
|  |  |  |  |  |  |  | ׁׁׁ(4) מצב בריאותם של הנאשם ובני משפחתו; |
|  |  |  |  |  |  |  | (5) נסיבות פרטיות מיוחדות שהביאוהו לידי עבירה, ככל שישנן.  |
|  |  |  |  |  |  | (ב) בתסקיר כאמור בסעיף קטן (א) רשאי קצין המבחן להמליץ לפני בית הדין הצבאי על טיב העונש שיש בו, לדעתו, סיכוי להחזיר את הנאשם למוטב. |
|  |  |  |  |  |  | (ג) הטיל בית דין צבאי על נאשם עונש מאסר לאחר קבלת תסקיר, יישלח העתק ממנו לקצין המשטרה הצבאי הראשי לשם התוויית דרך הטיפול באסיר. |
|  |  |  |  |  |  | (ד) טענה כי תסקיר שהוגש לבית דין צבאי לא נערך לפי הוראות סעיף זה לא תהיה עילה לערעור. |
|  |  | תסקיר חובה | 34ג. | לא יטיל בית הדין הצבאי עונש מאסר, שלא על תנאי, אלא לאחר קבלת תסקיר לפי סעיף 34ב." |

דברי הסבר

הצעת החוק נועדה לקבוע בדין את החובה לעיין בתסקיר מבחן בטרם יורשע חייל ויושת עליו עונש מאסר לריצוי בפועל. כידוע, המערכת המשפטית הצבאית מחמירה בעבירות מסוימות יותר מהמערכת האזרחית. לעיתים זה נדרש ממהותו ומאופיו של השירות בצבא, אך לעתים הדבר פוגע למעלה מן הנדרש בחיילים ובזכויותיהם. הצעת חוק זו עוסקת בתיקון המצב שלפיו חיילים מופלים לרעה ללא הצדקה עניינית, בכך שניתן לגזור עליהם עונש מאסר בלי ששופטי המותב בבית הדין הצבאי נחשפים למצבם האישי והמשפחתי.

כיום, בחוק השיפוט הצבאי, התשט"ו–1955, אין הסדר המאפשר קבלת תסקיר מבחן בטרם יושת על נאשם עונש מאסר לריצוי בפועל, זאת, להבדיל מהקיים בערכאות אזרחיות. בפסיקה עקרונית של בית המשפט העליון נקבע שתסקיר שירות המבחן הוא כלי חיוני ומשמעותי, המסייע לעבודת השופט בעת גזר הדין ומתן העונש הראוי בנסיבות העניין. הנשיא אהרון ברק קבע כי זאת "תמונה אמתית, אובייקטיבית, מהימנה ושלמה של הנאשם" (ע"פ 286/79 **יחיא מוחמד חיג'אזי נ' מדינת ישראל**, לג (3) 753). יש מקרים לא מעטים שהתסקיר מוביל להטלת עונש מקל מתוך כוונה לאפשר את שיקומו של הנאשם בהתחשב בנסיבותיו האישיות. הדבר הניתן לכל נאשם במדינת ישראל לא ניתן לחיילים, והלכה למעשה אין גורם אובייקטיבי הנותן לשופטי המותב בבית הדין הצבאי חוות דעת המעיד על הרקע ממנו בא הנאשם.

אוכלוסיית חיילי החובה מטבעה אינה אוכלוסייה עבריינית, ולכן חייל שמעד זכאי שעניינו ייבחן תחת "משקפיים שיקומיות" וכי לא ייגזר עליו להיכנס לבית הסוהר בטרם שופט צבאי בחן את מצבו האישי והמשפחתי. בהיעדר הצדקה להפליית חיילי צבא הגנה לישראל אל מול שאר האזרחים במדינת ישראל, הצעת החוק מאמצת כלשונו את ההסדר הקיים בחוק העונשין, התשל"ז–1977, ומחילה אותו על המערכת הצבאית.

כדי להקים שירותי מבחן נקבע בהצעת החוק שהרמטכ"ל ימנה קציני מבחן בעלי הכשרה מקצועית וניסיון מתאימים. באופן זה יחול בצבא ההגנה לישראל שירות מבחן שבו יפעלו קציני מבחן שיתנו תסקירי מבחן לבקשתם של שופטי בתי הדין הצבאיים.

---------------------------------

הוגשה ליו"ר הכנסת והסגנים

והונחה על שולחן הכנסת ביום

כ"ח בטבת התשע"ח – 15.1.18

1. ס"ח התשט"ו, עמ' 171. [↑](#footnote-ref-2)